Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 131/12)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (Χ)

Εθνικός αριθμός φακέλου: 106

1. Αρμόδια εθνική αρχή Ονομασία: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaría de Agricultura, Pesca y Alimentación

Ministerio de Agricultura Pesca y Alimentación

Διεύθυνση: Paseo de la Infanta Isabel, 1, E-28071 Madrid

Τηλέφωνο: (34) 913 47 53 94

Φαξ: (34) 913 47 54 10

2. Αιτούσα ομάδα 2.1. Ονομασία: Associació de Forners i Pastissers de Balears

2.2. Διεύθυνση: Josep Darder Metge, 28 (Ent. A), E-07008 Palma de Mallorca

Τηλέφωνο: (34) 971 27 61 45

Φαξ: (34) 971 27 61 61

2.3. Σύνθεση: παραγωγοί/μεταποιητές (Χ) άλλοι ( )

3. Τύπος του προϊόντος: Προϊόντα αρτοποιείας, ζαχαροπλαστικής, μπισκοτοποιείας - Κλάση 2.4.

4. Περιγραφή κατά τη συγγραφή υποχρεώσεων

(σύνοψη των όρων που προβλέπονται στο άρθρο 4 παράγραφος 2)

4.1. Ονομασία: Ensaimada de Mallorca ή Ensaimada mallorquina.

4.2. Περιγραφή: Προϊόν με γλυκιά ζύμη, η οποία έχει υποστεί ζύμωση, έχει ψηθεί στο φούρνο, και παρασκευάζεται με βάση δυνατό αλεύρι, νερό, ζάχαρη, αυγά, μητρική ζύμη και χοιρινό λίπος.

Η προστατευμένη γεωγραφική ένδειξη εφαρμόζεται στους ακόλουθους δύο τύπους ensaimada:

- Ensaimada de Mallorca, παρασκευασμένη με βάση δυνατό αλεύρι, νερό, ζάχαρη, αυγά, μητρική ζύμη και χοιρινό λίπος, χωρίς γέμισμα. Το βάρος της περιλαμβάνεται μεταξύ 60 g και 2000 g. Έχει τα εξής χημικά χαρακτηριστικά: υγρασία από 10 έως 20 % m/m, και περιεκτικότητα σε λίπος από 20 έως 45 % m/m,

- Ensaimada de Mallorca με μαλλιά αγγέλου, παρασκευασμένη με βάση τα προαναφερθέντα συστατικά και γεμίζεται με μαλλιά αγγέλου και ψημένο κολοκυθοπολτό στον οποίο έχει προστεθεί ζάχαρη. Το βάρος της περιλαμβάνεται μεταξύ 100 g και 3000 g. Παρουσιάζει τα εξής χημικά χαρακτηριστικά: υγρασία από 15 έως 35 % m/m, και περιεκτικότητα σε λίπος από 15 έως 40 % m/m.

Έχει σπειροειδή μορφή, και τουλάχιστον δύο σπείρες που σχηματίζονται κατά τη φορά των δεικτών του ρολογιού. Έχει κυματοειδή επιφάνεια και χρώμα χρυσαφί. Η πάνω επιφάνεια είναι σφικτή, τραγανή και εύθρυπτη και το εσωτερικό είναι μαλακό, μη εύθρυπτο, πολύ συμπαγές και λίγο ελαστικό και φαίνεται εσωτερικά σφολιάτα γλυκιάς γεύσης και αρώματος που θυμίζει ψημένη ζύμη. Η βάση της χαρακτηρίζεται από λιπαρότητα. Στην ensaimada de Mallorca με μαλλιά αγγέλου, διακρίνουμε στο εσωτερικό της ζύμης τα νήματα των μαλλιών του αγγέλου.

Και οι δύο τύποι της ensaimada, όταν ψηθούν μπορούν να πασπαλιστούν με ζάχαρη άχνη, και να είναι λευκές από την πάνω επιφάνεια.

4.3. Γεωγραφική ζώνη: Η ensaimada de Mallorca παρασκευάζεται σε όλες τις επαρχίες, κοινότητες και τοποθεσίες της νήσου της Mallorca, που ανήκουν στην Comunitat Autònoma de les Illes Balears.

4.4. Απόδειξη προέλευσης: Οι επιχειρήσεις παρασκευής της ensaimada de Mallorca πρέπει να είναι καταχωρημένες στο Registro de Elaboradores (μητρώο παρασκευαστών).

Το όργανο ελέγχου θα καθορίσει ένα σχέδιο παρακολούθησης του συνόλου των καταχωρημένων επιχειρήσεων το οποίο θα εφαρμοστεί τόσο στην παρασκευή, συσκευασία και επισήμανση του προστατευμένου προϊόντος όσο και στους χώρους παρασκευής. Μια αντικείμενη ετικέτα αριθμημένη, ελεγμένη και η οποία αποστέλλεται από το όργανο ελέγχου διασφαλίζει ότι οι ensaimadas που έχουν την ΠΓΕ ανταποκρίνονται σε όλα τα κριτήρια που περιέχονται στη συγγραφή των υποχρεώσεων.

4.5. Μέθοδος παραγωγής: Η παρασκευή της ensaimada de Mallorca περνάει υποχρεωτικά από όλα τα στάδια με τη σειρά που αναφέρονται κατωτέρω:

α) Amasado (ζύμωμα). Ζυμώνονται τα συστατικά στις εξής αναλογίες:

- δυνατό αλεύρι, μεταξύ 45 και 55 % m/m,

- νερό, μεταξύ 18 και 20 % m/m,

- ζάχαρη, μεταξύ 16 και 20 % m/m,

- αυγά, μεταξύ 6 και 10 % m/m,

- μητρική ζύμη, μεταξύ 4 και 6 % m/m·

β) Laminado (άνοιγμα του φύλλου). Ανοίγουμε τη ζύμη μέχρις ότου πάρουμε λεπτό φύλλο, το οποίο στη συνέχεια καλύπτουμε με χοιρινό λίπος και το ανοίγουμε σε πολύ λεπτό φύλλο·

γ) Formateado (τύλιγμα). Τυλίγουμε το φύλλο γύρω από τον εαυτό του σε δύο τουλάχιστον ισογώνιες σπείρες ώστε να πάρει σπειροειδή μορφή·

δ) Fermentación (ζύμωση). Η τυλιγμένη ζύμη πρέπει να αφεθεί να ζυμωθεί τουλάχιστον για 12 ώρες·

ε) Horneado (ψήσιμο) της ζυμωμένης ζύμης μέχρις ότου σχηματιστούν ensaimadas των οποίων τα φυσικοχημικά και γευστικά χαρακτηριστικά είναι αυτά του παραδοσιακού προϊόντος.

Όσον αφορά την Ensaimada de Mallorca με μαλλιά αγγέλου, η γέμιση γίνεται όταν απλώσουμε το φύλλο, πριν από τη ζύμωση και το ελάχιστο περιεχόμενο της γέμισης των μαλλιών αγγέλου πρέπει να αντιστοιχεί σε 40 g ανά 100 g ζύμης.

Όταν τελειώσει η παρασκευή και μέχρι το στάδιο της εμπορίας, οι ensaimadas αποθηκεύονται με κατάλληλες συνθήκες διατήρησης και υγιεινής εις τρόπον ώστε να διατηρήσουν τα χημικά και οργανοληπτικά χαρακτηριστικά τους. Το προϊόν διατίθεται στο εμπόριο με το κομμάτι, σε χάρτινη συσκευασία με οκτάγωνη ή κυκλική βάση, ή τυλίγονται με υλικό που εξασφαλίζει την κατάλληλη προστασία του προϊόντος.

Οι εργασίες παρασκευής, αποθήκευσης, συσκευασίας και σήμανσης του εμπορεύματος πρέπει να γίνονται αποκλειστικά στους χώρους που είναι καταχωρημένοι στο μητρώο των παρασκευαστών και οι οποίοι ελέγχονται από το όργανο ελέγχου των ΠΓΕ.

4.6. Δεσμός α) Ιστορικός

Από αρχαιοτάτων χρόνων η ensaimada de Mallorca είναι προϊόν ζαχαροπλαστικής που παρασκευάζεται και καταναλώνεται στη Mallorca και αποτελεί τυπικό προϊόν ζαχαροπλαστικής του νησιού.

Οι πρώτες γραπτές αναφορές για την ensaimada de Mallorca ανάγονται στο XVII αιώνα. Αν και κατά την εποχή αυτή από το αλεύρι του σιταριού παρασκευάζουν βασικά ψωμί, ορισμένα έγγραφα της εποχής αναφέρουν την παρασκευή ensaimadas mallorquinas με την ευκαιρία γιορτών και τελετών.

Από τον XVIII αιώνα, διαδόθηκε η κατανάλωση των ensaimadas de Mallorca στις μεσαίες και ανώτερες τάξεις και αποτελούσε το ζυμαρικό που κατανάλωναν συνήθως στο κολατσιό, μαζί με ρόφημα ζεστής σοκολάτας. Κατά την εποχή αυτή, οι ensaimadas mallorquinas συνέχιζαν να καταναλώνονται σε γιορτές ή άλλες τελετές και μπορούσαν να προσφερθούν και ως δώρα.

Κατά τον XIX αιώνα η ensaimada έγινε πολύ γνωστή και διαδόθηκε και εκτός του νησιού. Υπάρχουν πολυάριθμες εκδόσεις - βιβλία μαγειρικής και ταξιδιωτικοί οδηγοί - όπου αναφέρεται η ensmada de Mallorca, και εξηγείται η μέθοδο παρασκευής ή περιγράφεται ως τυπικό και συνηθισμένο προϊόν της Mallorca.

Ο Αρχιδούκας της Αυστρίας Luis Salvador de Habsburgo, πραγματοποίησε στην Mallorca μεταξύ των ετών 1869 και 1891 μια σπουδαία εργασία έρευνας και καταγραφής των παραδόσεων της Mallorca που δημοσίευσε με τον τίτλο, Die Balearen in wort und bild geschildert (Las Baleares por la palabra y el grabado), όπου υπάρχουν πολυάριθμες αναφορές στην ensaimada de Mallorca την οποία περιγράφει ως τυπικό ζυμαρικό της Mallorca, που συνήθιζαν να καταναλώνουν οι μεσαίες και ανώτερες τάξεις στο πρωινό ή το κολατσιό ή ως επιδόρπιο.

Το πρώτο οπτικοακουστικό ντοκουμέντο για την ensaimada de Mallorca έγινε στις αρχές του XX αιώνα και στόχευε στη διάδοση της κατανάλωσής της και στην προώθηση της πώλησής της εκτός του νησιού. Στην ταινία αυτή περιγράφεται η διαδικασία παρασκευής του προϊόντος που πρακτικά είναι η ίδια και σήμερα και πώς έστελναν τις ensaimadas στην ηπειρωτική χώρα δια θαλάσσης συσκευασμένες στα παραδοσιακά χαρτοκιβώτια.

Από τις ιστορικές αναφορές φαίνεται ότι η ensaimada de Mallorca αποτελεί μέρος της πολιτιστικής και ιστορικής κληρονομιάς του νησιού της Mallorca και αποτελεί αναμφίβολα αναφορά στη ζαχαροπλαστική του νησιού, και διατηρεί μέχρι σήμερα όλα τα παραδοσιακά χαρακτηριστικά της.

β) Κοινωνικός και ανθρώπινος

Η ensaimada de Mallorca είναι βιοτεχνικό προϊόν που απαιτεί την εμπειρία του παρασκευαστή για να αποκτήσει το προϊόν όλα τα οργανοληπτικά χαρακτηριστικά του.

Στη Mallorca υπάρχει μια μεγάλη αρτοποιειτική και ζαχαροπλαστική παράδοση, το δε επάγγελμα του ζαχαροπλάστη είναι ένα από τα παλαιότερα επαγγέλματα και ανάγεται στο XIV αιώνα. Αυτό διαπιστώνεται εάν παρατηρήσουμε τη μέση ηλικία των φούρνων της Mallorca, εκ των οποίων το 5 % περίπου είναι ηλικίας μεγαλύτερης των 300 ετών, το 10 % μεγαλύτερης των 200 ετών και το 35 % περίπου 150 ετών.

Επιπλέον, περισσότερο από το 90 % των φούρνων του νησιού ανήκουν σε μικρές επιχειρήσεις οικογενειακού χαρακτήρα, και το 25 % περίπου το εκμεταλλεύονται επιχειρήσεις που ανήκουν στην πέμπτη γενεά.

Σήμερα η ensaimada de Mallorca αποτελεί το κατ' εξοχήν προϊόν της ζαχαροπλαστικής του νησιού της Mallorca και χαίρει μεγάλης κοινωνικής αναγνώρισης. Χάρη στη μεγάλη τουριστική δραστηριότητα του νησιού, έχει αποκτήσει και διεθνή αναγνώριση.

4.7. Οργανισμός επιθεώρησης Ονομασία: Dirección General de Agricultura (Govern de les Illes Balears)

Διεύθυνση: C/ Foners, 10

E-07006 Palma de Mallorca

Illes Balears

Τηλ: (34) 971-17 61 00

Φαξ: (34) 971-17 61 56

Η Dirección General de Agricultura (Γενική Διεύθυνση Γεωργίας), ως αρμόδιο όργανο σε θέματα ονομασιών ποιότητας της Comunitat Autònoma de les Illes Balears (αυτόνομης κοινότητας των Βαλεαρίδων νήσων), έχει αναλάβει προσωρινά τον έλεγχο έως ότου το Consejo regulador της ΠΓΕ Ensaimada de Mallorca ανταποκριθεί στην προδιαγραφή EN-45011.

4.8. Επισήμανση: Στις ετικέτες και στις αντικείμενες ετικέτες πρέπει να αναγράφεται η ένδειξη: Προστατευμένη γεωγραφική ένδειξη Ensaimada de Mallorca.

Οι συσκευασίες εμπορίας των ensaimadas που προστατεύονται από την προστατευμένη γεωγραφική ένδειξη, φέρουν σφραγίδα εγγύησης ή αντικείμενη ετικέτα του Consejo Regulador η οποία είναι αριθμημένη, αποστέλλεται από αυτό και πρέπει να τεθεί στο χώρο παρασκευής σύμφωνα με τις προδιαγραφές που ορίζει το Consejo Regulador και πάντοτε εις τρόπον ώστε να μην είναι δυνατή η επαναχρησιμοποίησή της.

Στις ετικέτες των επιχειρήσεων παρασκευής που χρησιμοποιούνται στις ensaimadas πρέπει να αναγράφεται υποχρεωτικά και ευκρινώς, ο αριθμός μητρώου της προστατευμένης γεωγραφικής ένδειξης, καθώς και οι πληροφορίες γενικού χαρακτήρα που καθορίζονται από την ισχύουσα νομοθεσία.

4.9. Εθνικές απαιτήσεις - Νόμος 25/1970, της 2ας Δεκεμβρίου 1970, σχετικά με το καθεστώς της αμπέλου, του οίνου και των αλκοολών.

- Διάταγμα 835/1972, της 28ης Μαρτίου 1972, που ρυθμίζει το νόμο 25/1970.

- Απόφαση της 25ης Ιανουαρίου 1994, για την αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό διάταγμα 1643/1999 της 22ας Οκτωβρίου 1999, για τη διαδικασία υποβολής αιτήσεων εγγραφής στο κοινοτικό μητρώο των προστατευμένων ονομασιών προέλευσης και των προστατευμένων γεωγραφικών ενδείξεων.

Αριθ. ΕΚ: ES/00277/03.02.14.

Ημερομηνία παραλαβής της πλήρους αίτησης: 14 Φεβρουαρίου 2003.